text: «Bele», dist il, «ja sés tu bien de fi
   Que l’ame estuet de nos cors departir;
   Que caut del cors, quant en tere porrist?
   L’ame iert moult lie qui Diu ara servi:
   Droit en ira es ciels dont elle vint
   Al Saint Espirt dont Damedius le fist,
   Li cors en tere dont il fu establis......
   Li cars deduist, li os ne puet porrir,
   Doucement flaire comme flors en avril,
   Et del mort home refera Dius le vif.
   Las! li meffait que porront devenir?
   Qui estorra del cors au departir
   Dont li cors put et li os est pouris,
   Ens en abisme trebuce al maleis,
   Sous limo terre dont ja n'iert revertis;
   Ne sains ne sainte nen iert ja si hardis,
   Que ja li proit qu’il li face merci.
   Pour Diu, pucele, enten çou que jou di;
   Car tu ne sés que t’est a avenir:
   Qui plus durra, vivera moult petit
   Envers la vie qui grans est a venir
   Del nouvel siecle qui duerra tondis.
  